
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 





				         Р Е Ш Е Н И Е 
№ РС–573–19–009
			

Днес, на 22.01.2020 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:


	Сотир Цацаров - Председател
	Антон Славчев - Заместник-председател
Член: Антоанета Цонкова
Член: Силвия Къдрева
Член: Пламен Йоцов

   
  
 У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-573/10.07.2019 г.
Сигналът е насочен против Исмаил А. Рункьов – общински съветник в Общински съвет Б.
В сигнала се съдържат твърдения за това, че общински дружества са купували лекарства и храни от фирма „***“ с ЕИК: *** и адрес – гр. Р., ул. ***, в която съпругата на Исмаил Рункьов – Ф. М. Р. е управител и магистър-фармацевт. Излагат се твърдения за манипулиране на разрешение за строеж, издадено на сграда, в която се намират аптека, хранителен магазин и жилищни етажи през 2000г., което две години след издаването му е било дописано.
Към сигнала е  приложено писмо с изх. № 676/17.06.2019г. на директора на ОДБХ Б.
КПКОНПИ служебно е събрала следните писмени доказателства: справка от Търговския регистър и регистъра на ЮЛНЦ, писмо с вх. № ЦУ 01/30497/27.11.2019г. от председателя на Постоянната комисия „Борба с корупцията и предотвратяване и установяване на конфликт на интереси“ в Общински съвет – Б., Протокол № 2 от заседание на Общински съвет – гр. Б., проведено на 26.11.2015г., клетвена декларация от 13.11.2015г., решение № 119/26.10.2015г. на Общинска избирателна комисия Б., справка от НБД „Население“.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, ЕГН, адрес, телефонен номер и е подписан.

Исмаил А. Рункьов, ЕГН *** е общински съветник в Общински съвет Б., съгласно Решение № 119/26.10.2015г. на Общинска избирателна комисия Б. и клетвен лист от 13.11.2015г. 

Ф. М. Р., ЕГН: *** е съпруга на Исмаил А. Рункьов, видно от справка НБД „Население“.
Ф. М. Р. е съдружник във „***“ ООД, ЕИК: ***, видно от справка в Търговски регистър и регистър на ЮЛНЦ.

Съгласно писмо с писмо с вх. № ЦУ 01/30497/27.11.2019г. от председателя на постоянната комисия „Борба с корупцията и предотвратяване и установяване на конфликт на интереси“ в Общински съвет – Б., няма взети решения в Общински съвет Б. през мандат 2015 – 2019 г. по отношение на „***“ ООД, ЕИК: ***.


При така установената фактическа обстановка, Комисията стигна до следните правни изводи:

Сигналът е образуван при условията на чл. 71, ал. 1 от ЗПКОНПИ.
За да е осъществен конфликт на интереси по смисъла на чл. 2 ЗПУКИ (отм.) и чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал. 3 от ЗПУКИ (отм.) и чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

Исмаил А. Рункьов в качеството си на общински съветник е лице, заемащо публична длъжност по смисъла на чл. 3, т. 9 от ЗПУКИ (отм.), респ. висша публична длъжност по смисъла на ч. 6, ал. 1, т. 32 от ЗПКОНПИ.

Исмаил Рункьов и Ф. М. Р. като съпрузи са свързани лица по смисъла на т. 15, б. „а“ от ДР на ЗПКОНПИ.

В хода на производството не се събраха доказателства Исмаил Рункьов, в качеството си на общински съветник и лице, заемащо публична длъжност по смисъла на чл. 3, т. 9 от ЗПИКИ (отм.), респ. висша публична длъжност по смисъла на ч. 6, ал. 1, т. 32 от ЗПКОНПИ, да е упражнил правомощия по служба по отношение на „***“ ООД, ЕИК: ***, в което дружество свързаното с него лице Ф. Р. е съдружник, в периода на мандата на Рункьов като общински съветник 2015-2019г., което се потвърждава от получено писмо с вх. № ЦУ 01/30497/27.11.2019г. от председателя на Постоянната комисия „Борба с корупцията и предотвратяване и установяване на конфликт на интереси“ в Общински съвет – Б.

Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.

Предвид изложеното, на основание чл. 74, ал. 1 и ал. 2 ЗПКОНПИ, Комисията за противодействие на корупцията и за отнемане на незаконно придобитото имущество 

Р Е Ш И:

НЕ УСТАНОВЯВА конфликт на интереси по отношение на Исмаил А. Рункьов, ЕГН ***, общински съветник в Общински съвет Б. и в това си качество лице, заемащо публична длъжност по смисъла на чл. 3, т. 9 от ЗПИКИ (отм.), респ. висша публична длъжност по смисъла на ч. 6, ал. 1, т. 32 от ЗПКОНПИ поради липса на упражнени правомощия по служба по отношение на „***“ ООД, ЕИК: ***, за мандат 2015-2019г.

Препис от Решението да се изпрати на Окръжна прокуратура Б., с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 



КОМИСИЯ:

ПРЕДСЕДАТЕЛ:……………………….…….……./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………….……/АНТОН СЛАВЧЕВ/

ЧЛЕН:…………………………………...…../АНТОАНЕТА ЦОНКОВА/

ЧЛЕН:…………………...……………..….……....…/ПЛАМЕН ЙОЦОВ/

ЧЛЕН:…………………………………...………..../СИЛВИЯ КЪДРЕВА/

